
IZVJEŠĆE O RADU
JAVNE USTANOVE U KULTURI HRVATSKI DOM VUKOVAR
ZA 2025. GODINU

Javna ustanova u kulturi Hrvatski dom Vukovar osnovana je 15. veljače 2008. godine, a s radom je započela u kolovozu 2008. godine, nakon registracije pri nadležnom sudu u Osijeku. Sukladno preporuci nadležnog ministarstva, naziv ustanove izmijenjen je u Javna ustanova u kulturi Hrvatski dom Vukovar, zbog javnosti poslova koje obavlja.
Sukladno osnivačkom aktu, Ustanova se od početka djelovanja bavi organizacijom kulturnih priredbi, uključujući kazališne predstave, koncerte i izložbe. U prostoru rodne kuće nobelovca Lavoslava Ružičke organiziraju se promocije, stručni skupovi, kongresi, stručna predavanja te završne priredbe učenika osnovnih škola i djece predškolskog uzrasta.
Dopunama i izmjenama Odluke o osnivanju djelatnost Ustanove proširena je na prezentaciju i interpretaciju života i rada nobelovca Lavoslava Ružičke, djelovanje Kazališne družine „Scena Martin“ kroz vlastitu produkciju dramskih, glazbeno-scenskih, lutkarskih i drugih predstava za djecu i odrasle, kao i na djelatnosti tiskarstva, iznajmljivanja i upravljanja nekretninama te trgovine.
Ustanova djeluje u prostorima Hrvatskog doma, na adresi J. J. Strossmayera 20, a u njezinom je sastavu i rodna kuća nobelovca Lavoslava Ružičke. Tijekom 2025. godine u Ustanovi je bilo zaposleno šest djelatnika u stalnom radnom odnosu te jedna djelatnica zaposlena na određeno vrijeme zbog potreba višemjesečnog najma prostora Ružičkine kuće. Strukturu zaposlenih činili su: ravnateljica, stručni suradnik, administrativni tajnik, računovođa, tehničar te spremačica koja je, uz poslove čišćenja, obavljala i poslove dostavljačice i garderobijerke, kao i spremačica zaposlena na nepuno radno vrijeme na određeno.
Prostor Hrvatskog doma, u kojem se nalazi sjedište Ustanove, objekt je koji se obnavljao deset godina, a danas služi i za provedbu kulturnih programa te probe Hrvatskog kulturno-glazbenog društva „Dunav“ sa svim njegovim sekcijama.

Dio prostora rodne kuće Lavoslava Ružičke koristi se pod komercijalnim uvjetima od strane Instituta „Ivo Pilar“ i Udruge Hrvatska žena Vukovar, dok se polivalentna dvorana koristi za održavanje kulturnih priredbi, stručnih skupova i predavanja.
Velika dvorana Hrvatskog doma bila je u najmu Memorijalnog centra Domovinskog rata Vukovar za provedbu programa „Posjet Vukovaru učenika 8. razreda – Škola mira“, pod komercijalnim uvjetima, temeljem ugovora kojim su definirane obveze obiju strana. Poslovi čišćenja i održavanja prostora riješeni su zapošljavanjem spremačice na određeno vrijeme, a troškovi se podmiruju iz vlastitih sredstava ostvarenih najmom prostora.
Djelatnost Ustanove, uz provedbu redovnog programa, usmjerena je na suradnju s kulturnim ustanovama, školama, dječjim vrtićima, kulturno-umjetničkim društvima i udrugama, kao i s Gradom Vukovarom kao osnivačem te s državnim tijelima i institucijama. Ostvarena suradnja rezultirala je velikim brojem raznovrsnih kulturnih događanja, čime Ustanova ima značajnu ulogu u kulturnom životu grada Vukovara. Zgrade Hrvatskog doma i rodne kuće Lavoslava Ružičke predstavljaju vrijedan dio kulturne baštine grada te dodatno doprinose prepoznatljivosti i atraktivnosti Ustanove.

I. REDOVNA DJELATNOST – PROGRAMI HRVATSKOG DOMA

Plan rada za 2025. godinu obuhvaćao je raznovrstan program koji je uključivao kazališne predstave, koncerte, rad s amaterskom glumačkom skupinom te provedbu projekata namijenjenih većem broju polaznika. Tijekom godine realiziran je najveći dio planiranih aktivnosti. Jedan od najvećih izazova bilo je postupno vraćanje publike na kulturna događanja, što je dugotrajan proces, no tijekom 2025. godine zabilježeni su vidljivi pozitivni pomaci u posjećenosti.
Ustanova je nastavila s provedbom vlastitih programa, među kojima se posebno ističu rad Kazališne družine „Scena Martin“ – vukovarski amateri, Dramski studio te program Plesna početnica, koji je u 2025. godini djelovao u tri programske skupine.
Programi Dječja srijeda, Kino pod zvijezdama i Dani smijeha bilježe kontinuirani rast interesa publike te su se tijekom godine afirmirali kao prepoznatljivi i redoviti sadržaji na kulturnoj karti Grada Vukovara.
Ukupan broj realiziranih programa u 2025. godini, osobito u drugom dijelu godine, kao i rast broja posjetitelja, potvrđuju postupno jačanje interesa publike za programe Ustanove.




II. PREDSTAVE, IZLOŽBE I KONCERTI

Kao i prethodnih godina, 2025. godina obilježena je aktivnim i kontinuiranim radom amaterske kazališne skupine Scena Martin. Vođenje amaterske skupine Scena Martin Hrvatskog doma u listopadu 2023. godine preuzela je Tijana Pavliček, doktorica teatrologije i dugogodišnja članica skupine, angažirana kao vanjska suradnica. Po preuzimanju vodstva započeo je rad na novoj kazališnoj predstavi „Čehovljeve livadice – i tako dalje, i tome slično“, nastaloj prema jednočinkama A. P. Čehova.
Tijekom 2025. godine, u suradnji vukovarskih amatera, plesnih odjela Osnovne škole Dragutina Tadijanovića te najmlađih polaznica Plesne radionice Hrvatskog doma, realizirana je plesna predstava „Dar Sunca“, čime je dodatno ojačana suradnja s obrazovnim ustanovama i uključivanje djece i mladih u kulturno-umjetničke programe.


Siječanj 

- 15. siječnja 2025. godine - Dječja srijeda: „ SNJEGULJICA I PATULJAN “ (Gradsko kazalište  
  Joza Ivakić Vinkovci) 

- 16. i 17 siječnja 2025. godine  – „RURALNI SUNCOKRET“ – dodjela godišnjih nagrada u 
   ruralnom turizmu – dvorana Hrvatskog doma u najmu

- 23. siječnja 2025. godine – STAND-UP komedija SplickeScene – dvorana u najmu

- 30. siječnja 2025. godine – „SASTAVLJAMO VLADU“ (Glumačka družina Histrion) –
   predstava za odrasle


Veljača 

- 05. veljače 2025. godine – Dječja srijeda: „GRGA ČVARAK“ (Gradsko kazalište Požega)

- 08. veljače 2025. godine – Premijera predstave Scene Martin „VUKOVARSKI VREMEPLOV: 
  GALERIJA PREDAKA“.

- 14. veljače 2025. godine – „VOLIM - I LOVE - J´ AIME… JAZZ„ (Sing Song Swing) - jazz 
   koncert u povodu Valentinova

- 20. veljače 2025. godine – „ARMAGEDONCI“ (Exit teatar) – predstava za odrasle 

- 26. veljače 2025. godine – Dječja srijeda: „ŽELIM BITI, HOĆU BITI“ (Teatar Cirkus punkt)  
   


Ožujak

- 06. ožujka 2025. godine –  „IVAN ŠARIĆ STAND UP COMEDY SHOW“ – dvorana 
   Hrvatskog doma u najmu. 

- 08. ožujka 2025. godine –  „MAGIJA GLAZBE“ – Tri soprana One – koncert u povodu Dana 
   žena
  
- 12. ožujka 2025. godine –  Dječja srijeda: „KUHARI„ (Teatar TO GO) 
 
- 13. ožujka 2025. godine – „ZABRANJENO SMIJANJE “ (Teatar Gavran) – predstava za odrasle
 
- 26. ožujka  2025. godine – Dječja srijeda „BAJKA SVA OD ŠEĆERA„ (Kazalište Virovitica i Gradsko kazalište Joza Ivakić Vinkovci)

- 27. ožujka 2025. godine  - „AKTIVISTI“ -  koprodukcija Teatra Fort Forno iz Bala, Kulturno-razvojnog centra Općine Bilje i Hrvatskog doma Vukovar

Travanj


- 02. travnja 2025. godine – Dječja srijeda: „PLESNA HALJINA ŽUTOG MASLAČKA“  
   (Kazalište Prijatelj) 

- 04. travnja 2025. godine – „RODITELJSKI SASTANAK„ – stand up comedy show Tina 
   Sedlara – dvorana Hrvatskog doma u najmu

- 07. - 11. travnja 2025. godine – 30. VUKOVARSKO LUTKARSKO PROLJEĆE

- 15. travnja 2025. godine – organizirani posjet 50 učenika uz pratnju 4 profesorice Rodnoj kući 
   Lavoslava Ružičke u Vukovaru. Tijekom boravka za njih smo pripremili brojne radionice, 
   hologram Lavoslava Ružičke i Escape room. 

[bookmark: _Hlk219889132]- 25. travnja 2025. godine – „SRETNI LJUDI“ (Kazalište Lektirum) – predstava za odrasle

- 25. travnja 2025. godine – Započeli su radovi na projektu „Energetska obnova zgrade Rodne 
   kuće Lavoslava Ružičke“ kojeg financira Europska unija – NextGenerationEU.
 
- 26. travnja 2025. godine – „PJESMOM I PLESOM KROZ HRVATSKU“ - svečani koncert 
   HKGD „DUNAV“ 

- 27. travnja 2025. godine  - „NEKULTURNO UZDIZANJE“ - Stand-up comedy show Ivice 
   Lazanea – dvorana u najmu



30.   LUTKARSKO PROLJEĆE
( 7. - 11. travnja 2025. g.)


    	Vukovarsko lutkarsko proljeće trajalo je od 7. do 11. travnja 2025. godine u Hrvatskom domu Vukovar. Ova manifestacija se po 30. put održala u svim gradovima i mjestima u županiji, gdje za to postoje uvjeti za izvođenje predstava. Program koji se održava u Vukovaru održava se pod nazivom Vukovarsko lutkarsko proljeće i organizator svih predstava je Hrvatski dom Vukovar.
 	Tijekom pet dana u Hrvatskom domu gostovalo je 5 kazališnih kuća i umjetničkih organizacija, a neke od njih su, zbog velikog interesa, igrale čak dva puta istoga dana. 

Izvedeno je pet predstava: 
     - U ponedjeljak, 7. travnja 2025. gostovalo je Zagrebačko kazalište lutaka s predstavom "Plavi 
       jež". Predstava je namijenjena djeci predškolskog i školskog uzrasta, a u njoj su uživali 
       učenici OŠ Siniše Glavaševića.
     - U utorak, 8. travnja 2025. gostovali su Teatar Oz i Margareta Peršić s predstavom "Sretni 
       kraljević". Predstava je igrala dva puta toga dana, a posjetili su nas učenici iz OŠ Mitnica,
       OŠ Siniše Glavaševića, OŠ Bršadin, OŠ Dragutin Tadijanović, Područna škola Sotin, OŠ 
       Nikole Andrića i iz OŠ Antuna Bauera.
      - U srijedu, 9. travnja 2025. gostovalo je Gradsko kazalište lutaka Rijeka s  
        predstavom "Avanture maloga Juju". Predstava je igrala dva puta toga dana, a posjetili su  
        nas mališani iz Dječjeg vrtića Vukovar 1, Dječjeg vrtića Vukovar 2, Dječjeg vrtića "Liliput" 
        iz Trpinje te učenici OŠ Josip Matoš. 
     - U četvrtak, 10. travnja 2025. gostovalo je Lutkarsko kazalište Mostar s predstavom "Karius 
        i Baktus". I ova je predstava igrala dva puta istoga dana, a posjetila su nas djeca iz
        Dječjih vrtića Vukovar 1 i Vukovar 2.
     - U petak, 11. travnja 2025. gostovala je Umjetnička organizacija Peripetija iz Varaždina s 
        predstavom "Lisica bez repa". Predstavu su posjetili učenici OŠ Mitnica, OŠ Nikole 
        Andrića te OŠ Blage Zadre. 

- Predstave su organizirane u prijepodnevnim satima za djecu iz vukovarskih vrtića i učenike nižih razreda osnovnih škola. Program je gotovo u potpunosti financiran od vlastitih sredstava, ostvarenih prodajom ulaznica. Sve predstave bile su iznimno dobro posjećene, a neke su imale i više igranja istoga dana zbog velikog interesa publike. Tijekom pet dana trajanja Lutkarskog proljeća predstave je pogledalo 1430 vukovarskih mališana i učenika osnovnih škola, ali i djece iz okolnih mjesta poput Negoslavaca, Bršadina i Trpinje u organiziranoj posjeti.
 
Organizatori vukovarskog dijela programa Lutkarskog proljeća jesu UO Asser Savus iz Vinkovaca i Hrvatski dom Vukovar, dok su pokrovitelji Grad Vukovar, Vukovarsko-srijemska županija i Ministarstvo kulture Republike Hrvatske.



Svibanj 

- 09. – 17. svibnja 2025. godine – 32. FESTIVAL GLUMCA

- 17. svibnja 2005. godine - godišnji koncert KUD-a KOLO

- 21. svibnja 2025. godine – Dječja srijeda: „NEPOSPREMLJENE IGRAČKE„ (Umjetnička organizacija Fronesis) 

- 22. – 24. svibnja 2025. godine –  SVIBANJSKE GLAZBENE VEČERI

- 25. svibnja 2025. godine – Kulturno-umjetnički program i izložba Rusina

- 28. svibnja 2025. godine – Dječja srijeda: „DAR SUNCA“ – svečana premijera predstave nastale u suradnji Scene Martin Hrvatskog doma – amateri, Plesnih odjela OŠ Dragutina Tadijanovića i Plesne početnice Hrvatskog doma. 


32. FESTIVAL GLUMCA
(09. – 17. svibnja 2025. g.)


- 32. Festival glumca održavao se u gradovima Vukovarsko-srijemske županije od 09. do 17. svibnja 2025. godine. U Vukovaru, iako je planirano izvođenje četiri predstave, izvedene su tri predstave i predstavljanje knjige Hrvoja Juvančića „Razgovori o Jupi“.

Predstave u Vukovaru:

· 10. svibnja 2025. – „ DALMATINSKA KUHINJA „ – Kazalište Playdrama iz Splita
· 12. svibnja 2025. – „ TVORNICA HRVATA „ – Tatar Erato i Kazalište Virovitica
· 15. svibnja 2025. – „TERE I LUCE“–  Kazalište Planet ART iz Zagreba
· Predstava „KRIVI BILLY S INSHIMANA“, planirana za 16. svibnja 2025.  otkazana je zbog prometne nesreće u kojoj je sudjelovao jedan od glumaca.



4. SVIBANJSKE GLAZBENE VEČERI
(22. - 25. svibnja 2025. g.)


  	Hrvatski dom Vukovar organizator je 4. SVIBANJSKIH GLAZBENIH VEČERI zajedno s Gradskim muzejom Vukovar. Koncerti se održavaju na nekom od mjesta, koje je najprikladnije za pojedini koncert. 
Kako se u Gradskom muzeju tijekom cijele godine provodi program klasične muzike Eltzov ciklus, u programu ovogodišnjih Svibanjskih glazbenih večeri publici smo htjeli ponuditi nešto drugačiji, alternativni program. To je izazvalo oprečne reakcije: publika naviknuta na uobičajeni program bila je malo zatečena izmjenom, ali je istovremeno na koncertima bio dio publike koji do tada nije nazočio ovakvim događanjima.

 Program u 2025. godini :

· 22. svibnja 2025. g. –  DUNJALUK -  glazbeni duo Dunja i Luka koji izvodi sevdah u novom ruhu. Koncert je održan u Gradskom muzeju Vukovar.
· 23. svibnja 2025. g. – ALMA DEL VIENTO & IVANA GALIĆ – koncert održan u Hrvatskom domu Vukovar.
· 24. svibnja 2025. g. – BORNA ŠERCER I HARPIJE – jazz obrade hrvatskih tradicijskih pjesama – koncert održan u Hrvatskom domu.
· 25. svibnja 2025. g. -  ANSAMBL ZA RANU GLAZBU MINSTREL – „PUTOVANJE JADRANOM“ - koncert hrvatske rane glazbe 16. i 17. stoljeća – koncert održan u Crkvi sv. Filipa i Jakova.

Hrvatski dom Vukovar u suradnji s Gradskim muzejom Vukovar i Franjevačkim samostanom već četvrtu godinu zaredom organizira Svibanjske glazbene večeri. Cilj programa je, uz pružanje mogućnosti vukovarskoj publici da uživa u vrhunskim glazbenim izvedbama, i upoznavanje publike s ljepotom gradskih prostora u kojima se koncerti održavaju. Program je realiziran uz potporu Ministarstva kulture i medija Republike Hrvatske.



Lipanj


- 07. lipnja 2025. godine –  program KUD-a Osif Kostelnik „PRVI PLJESAK“

- 11. lipnja 2025. godine – „DAR SUNCA“ – repriza predstave nastale u suradnji Scene Martin 
Hrvatskog doma – amateri, Plesnih odjela OŠ Dragutina Tadijanovića i Plesne početnice 
Hrvatskog doma. 

- 14. lipnja 2025. godine –  18. Središnja manifestacija Ukrajinaca u Hrvatskoj: kulturno-umjetnički program 

- 17. lipnja 2025. godine – izložba fotografija turskih gradova u organizaciji Turskog kulturnog centra i Hrvatskog doma u 13 sati. U večernjim satima prikazan je turski film.

- 22. lipnja 2025. godine – završna produkcija polaznika Dramskog studija Hrvatskog doma Vukovar – predstava „KAD GLUMIM, OSJEĆAM SE KAO DA LETIM“

- 29. lipnja 2025. godine – Festival harmonike – dvorana Hrvatskog doma u najmu.



Kolovoz


KINO POD ZVIJEZDAMA
(7. – 10. kolovoza 2024.)

Hrvatski dom Vukovar i ove je godine uljepšao ljetne praznike svojim sugrađanima ponudivši besplatne filmske projekcije tijekom četiri dana na platou iza Hrvatskog doma. Ovaj je program izazvao izniman interes publike i nastavili smo ga provoditi i ove godine.
 
Program se provodi uz potporu Grada Vukovara .

· Srijeda, 20. kolovoza 2025. g. – „Talijanska priča“  -romantična komedija
· Četvrtak, 21. kolovoza 2025. g. – „Okus ljubavi, , romantična drama
· Petak, 22. kolovoza 2025. g. – „Sve što želim“, romantična drama.
· Subota, 23. kolovoza 2025. g. – „Beskrajna ljubav“, drama




19. VUKOVAR FILM FESTIVAL
(27. kolovoza – 30. kolovoza  2025. g.)


Novi suorganizator festivala, tvrtka Design Studio D u suradnji s Gradom Vukovarom od 2023. godine preuzeo je kompletne organizacijske poslove festivala, od kreativnih do operativnih, tako da Vukovarci nisu ostali zakinuti za filmski festival koji je posljednjih devetnaest godina obogaćivao kulturni program ne samo njihovog grada, već i cijele Slavonije.
 
Ovogodišnji  vukovarski filmski festival održao se u razdoblju od 27. do 30. kolovoza 2025. g. te potvrdio da se vraćanje starom, dobro poznatom i od strane gledatelja poprilično voljenom i prihvaćenom terminu - pred kraj ljeta, točno između završetka godišnjih odmora i početka nove školske godine, pokazao kao dobra odluka.
 
Pored povratka starom terminu, kreativnu i operativnu organizaciju festivala u Vukovaru vodila je potpuno nova ekipa na čelu s poduzetnikom Darkom Puharićem, vlasnikom tvrtke Design Studio D koji je ujedno obavljao i funkciju direktora festivala te umjetničkim direktorom Draganom Despotom, našem poznatom dramskom i filmskom umjetniku.
 
Suorganizatori festivala su: Javna ustanova u kulturi Hrvatski dom Vukovar, Gradski muzej Vukovar, Vukovarski vodotoranj - simbol hrvatskog zajedništva, Gradska knjižnica Vukovar te Muzej vučedolske kulture. 



Rujan


[bookmark: _Hlk187305678]- Početkom  rujna 2025. godine pokrenuta je nova sezona programa PLESNA POČETNICA – škola ritmike i suvremenog plesa za djecu predškolskog i školskog uzrasta. Voditeljica programa je Marija Stanković Kovačević.
U 2025. godini s radom je počela i nova skupina – učenici viših razreda osnovne i srednje škole koju smo nazvali Plesni ansambl. Nadamo se da će kroz kontinuirani rad to i postati.

- 05. rujna 2025. godine – nastup stand-up komičara Gorana Vinčića – kako je prihod od prodaje ulaznica namijenjen u humanitarne svrhe, dvoranu smo ustupili bez nadoknade.

- 10. rujna 2025. godine – „ZBRDA, ZDOLA I OKOLA“ –kazališna družina Ivane Brlić Mažuranić iz Slavonskog Broda – program Dječje srijede

- 17. – 20. rujna 2025. godine – 10. DANI SMIJEHA U HRVATSKOM DOMU

- 24. rujna 2025. godine – tradicionalni koncert ZAGREBAČKE FILHARMONIJE




10. DANI SMIJEHA
(17. – 20. rujna 2025. g.)


        Hrvatski dom Vukovar uspješno je organizirao manifestaciju DANI SMIJEHA od 17. do 20. rujna 2025. godine. Program se provodi desetu godinu zaredom i ponovno je privukao brojnu publiku. U ovogodišnjem programu igrale su četiri predstave:

          - Srijeda, 17. rujna 2025. g. – „KAD U VOJSKU POĐEM“ , Zlatan Zuhrić i Tin Sedlar  
          - Četvrtak, 18. rujna 2025. g. – „GODIŠNJICA MATURE“, Kerekesh Teatar
          - Petak, 19. rujna 2025. g. – „KAD UDARI JUŽINA“, B-GLAD produkcija
          - Subota, 20. rujna 2025. g. – „PRAČOVJEK“ – stand-up monodrama Peđe Gvozdića

Medijski pokrovitelji DANA SMIJEHA: Hrvatski radio Vukovar i Vukovarske novine

- Program DANI SMIJEHA realiziran je uz potporu Ministarstva kulture i medija RH, Vukovarsko-srijemske županije i Grada Vukovara.


Listopad  

- Početkom listopada 2025. godine – pokrenuta je nova sezona programa DRAMSKOG STUDIJA Hrvatskog doma Vukovar za učenike osnovnih i srednjih škola s područja grada Vukovara koji se odvija svake subote od 15 do 17 sati. Radionice se održavaju u Hrvatskom domu Vukovar koji je nositelj projekta i organizator istih. Rezultat ovog programa je produkcija dviju predstava. Dosadašnja voditeljica  programa Lidija Helajz iz privatnih razloga prestaje voditi ovu aktivnost. Nova voditeljica je Tijana Pavliček, naša dugogodišnja vanjska suradnica. 

- 08. listopada 2025. g – u programu Dječja srijeda u Hrvatskom domu dva puta izvedena je predstava „ČEMU SLUŽI DEDA“. Predstava je bila organizirana za učenike nižih razreda svih vukovarskih osnovnih škola kao poklon Hrvatskog doma i Grada Vukovara za uspješan početan školske godine. 

- 15. listopada 2025. godine – Duo Neven Hrustić i Darko Pelužan – koncert za gitaru

- 17. listopada 2025. godine – projekcija filma „KRALJ TOMISLAV“ - u programu obilježavanja 1100. godina Hrvatskog kraljevstva. 

- 22. listopada 2025. godine – „DIREKT U GLAVU“- B-glad produkcija – predstava za odrasle –dvorana Hrvatskog doma u najmu.

- 29. listopada 2025. godine – Dječja srijeda: „TRIO-RIO“ - Gradsko kazalište Požega  



Studeni


-   10. studenoga 2025. godine – „VRATA DO“ – predstava Teatra Exit

-   28. studenoga 2025. godine – Stand-up komedija Vlatko Štampar – dvorana u najmu

[bookmark: _Hlk187307455]-   29. studenoga  2025. godine – „LEO MAĐIONIČAR“ – dvorana u najmu

-   29. studenoga 2025. – Stand- up komedija Željka Pervana – dvorana u najmu


Programi koji su organizirani kao dio službenog programa obilježavanja Dana sjećanja na žrtvu Vukovara 1991. u 2025. godini:

- 13. studenoga 2025. godine – „HRABROST IMA LICE ŽENE“ – razgovor s braniteljicama grada Vukovara (predvorje Hrvatskog doma Vukovar).

- 13. i 14. studenoga  2025. g. –  Projekcija filma „260 DANA“ u Hrvatskom domu Vukovar.

- 15. studenoga 2025. godine -  „OLUJA„ – Projekcija dokumentarnog filma redatelja Jakova Sedlara u organizaciji GO UHDDR Zaprešić, u Hrvatskom domu Vukovar.

- 16.  studenoga  2025. godine – „VUKOVAR 91“ - Multimedijalna izložba fotografija stranih ratnih reportera. Ove fotografije prvi su put izložene hrvatskoj javnosti (predvorje Hrvatskog doma Vukovar).

- 17. studenoga 2025. godine – „VEČER PIJETETA I SJEĆANJA NA ŽRTVU VUKOVARA“ –program u organizaciji Nacionalnog sindikata policije.

- 29. studenoga 2025. godine – Projekcija dokumentarnog filma IX. Bojne HOS-a „ISTINA“ u Rodnoj kući Lavoslava Ružičke.


Prosinac


- 04. prosinca 2025. godine - BOŽIĆNA BALETNA PRIČA - Trnoružica i ORAŠAR suita 

- 04. prosinca 2025. godine  - „ČIZMICE SVETOG NIKOLE“ – kreativna radionica za djecu u Rodnoj kući Lavoslava Ružičke. 

- 05. prosinca 2025. godine – „LIPA MOJA SLAVONIJO“ - koncert Tamburaškog orkestra HKGD DUNAV Vukovar u Hrvatskom domu Vukovar. 

- 10. prosinca 2025. godine - Dječja srijeda: „HAJDE TATA, NAPIŠI PJESMU SINU“ - film Zorana Cikovca

- 11. prosinca 2025. godine – „MALA BEE BEE“ – Dječje kazalište Branka Mihaljevića u Osijeku

- 11. prosinca  2025. godine – „ČAROLIJA BOŽIĆNIH KUGLICA“ – Slikanje na platnu – kreativna radionica za odrasle u predvorju Hrvatskog doma Vukovar.

- 12. prosinca 2025. godine - „HOLLYWOOD“ – predstava u produkciji Tesla Teatra - Filip Sertić i Fabijan Pavao Medvešek.

- 12. prosinca 2025. godine - Završna konferencija projekta „Energetska obnova zgrade Rodna kuća Lavoslava Ružičke“ 

- 17. prosinca 2025. godine - BOŽIĆNI KONCERT GLAZBENIH ODJELA OŠ Dragutina Tadijanovića, Vukovar

- 17. prosinca 2025. godine – „TORBA PUNA MAŠTE“ – likovna radionica za djecu u Rodnoj kući Lavoslava Ružičke

- 19. prosinca 2025. godine – „PARAZITSKA POSLA“ – predstava Kazališta Moruzgva

- 20. prosinca 2025. godine – „ČAROLIJA ADVENTA“ - Koncert TRI SOPRANA ONE




XXVII. VUKOVARSKE ADVENTSKE SVEČANOSTI 2024.

„VUKOVAR – GRAD OBITELJI I TRADICIJE“


Već 28. godinu zaredom Gradski muzej Vukovar u suradnji s Hrvatskim domom Vukovar i Franjevačkim samostanom Vukovar, uz stalnu potporu Grada Vukovara, Vukovarsko-srijemske županije, Ministarstva kulture i medija RH i Turističke zajednice grada Vukovara organizira Vukovarske adventske svečanosti koje nas priredbama u duhu tradicijske kulture kroz četiri tjedna adventa uvode u Božić - blagdan svjetla, mira i ljubavi! Ove godine održavaju se pod nazivom „Vukovar – grad obitelji i tradicije“.
 
- 30. listopada 2025. godine - PRVU ADVENTSKU SVIJEĆU u prvoj nedjelji došašća upalio je gradonačelnik grada Vukovara Marijan Pavliček u Gradskom muzeju Vukovar uz prigodni program. Adventski vijenac u Gradskom muzeju Vukovar blagoslovio je gvardijan i župnik crkve sv. Filipa i Jakova fra Tonio Vučemilović.

- 07. prosinca 2025. godine – DRUGU ADVENTSKU SVIJEĆU koja tradicionalno pripada zaslužnima za najznačajnije projekte u kulturi Vukovara upalila je Lidija Miletić, predsjednica Ogranka Matice Hrvatske u Vukovaru. Tradicionalno, uz drugu adventsku svijeću već 25 godina nastupa HRVATSKI KOMORNI ORKESTAR.

- 14. prosinca 2025. godine – u Paviljonu II. Gradskog muzeja Vukovar u svečanost programa paljenja 3. Adventske svijeće uveli su nas učenici OŠ Antuna Bauera, koji su pod vodstvom učiteljica Biljane Mihaljev i Biserke Božić izveli prigodan blagdanski igrokaz, a u programu uz treću svijeću RAZGOVOR S GLUMCEM ove godine smo ugostili kazališnu, televizijsku i filmsku glumicu KSENIJU PAJIĆ, koja je upalila TREĆU ADVENTSKU SVIJEĆU. 

- 21. prosinca 2024. godine - PALJENJE IV. ADVENTSKE SVIJEĆE (Mladost Vukovara)
Dana 21. prosinca u Hrvatskom domu Vukovar održan je prigodni program uz paljenje četvrte adventske svijeće. Nastupila su djeca: polaznici radionice PLESNA POČETNICA I PLESNI STUDIO Hrvatskog doma Vukovar, voditeljica: Marija Stanković Kovačević; Plesni odjel Glazbene škole Dragutina Tadijanovića, voditeljica: Marija Stanković Kovačević i Tanja Pavošević i skupina Zečići, Dječji vrtić Vukovar 1 – PO Mitnica s predstavom BOŽIĆ DOLAZI, voditeljice: Milka Kunac i Marija Jukić.

Posebni gosti nakon programa ispred Hrvatskog doma bili su GRINČ I MOTOKLUB GLADIJATORI. Četvrtu svijeću na adventskom vijencu koja simbolizira ljubav tradicionalno pale djeca grada Vukovara. Ove godine su to bila djeca sa zapaženim rezultatima na državnim i županijskim natjecanjima – UČENICI GLAZBENIH I PLESNIH ODJELA OŠ Dragutina Tadijanovića.



III. PROGRAM REALIZIRAN U SURADNJI S GRADSKIM MUZEJOM VUKOVAR
         
Suradnja s Gradskim muzejom Vukovar traje od samih početaka rada ustanove. Posebno bih istaknula suradnju na organizaciji Vukovarskih adventskih svečanosti i Svibanjskih glazbenih večeri. Navedena manifestacija u 2025. vratila se na razinu prije pandemije, organizirano je niz koncerata i predstava. Paljenje svijeća i dio prigodnih programa održan je u Gradskom muzeju Vukovar, osim 4. adventske svijeće – prigodni program te večeri održan je u Hrvatskom domu, a svijeća je upaljena u Gradskom muzeju Vukovar. Program je detaljno opisan u programu mjeseca prosinca.
           Osim navedene manifestacije, suradnja dviju ustanova, kao i Franjevačkog samostana, bogata je i uspješna kroz cijelu godinu, osobito kroz organizaciju niza koncerata koji se održavaju uz potporu Ministarstva kulture RH. Posebno bih istaknula program SVIBANJSKE GLAZBENE VEČERI, koji je detaljnije opisan u programu mjeseca svibnja. Odaziv publike bio je izvan očekivanja što nas, kao organizatore, jako raduje.




IV. SURADNJA SA ŠKOLAMA I VRTIĆIMA


Kao i prijašnjih godina, i u 2025. godini organizirano je nekoliko predstava za djecu. Suradnja s vrtićima je izuzetno dobra, dok je odaziv osnovnih škola dosta slab, uglavnom se odnosi na dolazak na predstave u Vukovarskom lutkarskom proljeću.




V. SURADNJA S DRUGIM USTANOVAMA I UDRUGAMA


Kao i prijašnjih godina, i u 2024. godini Javna ustanova u kulturi Hrvatski dom Vukovar surađivala je sa svim gradskim ustanovama, udrugama i KUD-ovima, u onolikoj mjeri koliko su okolnosti to dozvoljavale. Broj programa koji se organiziraju je manji, što se nastojalo ublažiti ponudom većeg broja predstava i filmova u „slobodnoj“ ponudi. Nastavili smo s provođenjem programa koji su namijenjeni djeci. U 2025. godini znatno je manji broj organiziranih dolazaka na predstave, a puno veći broj je organiziran u poslijepodnevnim satima što se pokazalo dobrom odlukom, jer je na programe u Hrvatskom domu porastao broj posjeta roditelja sa djecom.



VI. RUŽIČKINA KUĆA - U 2025. GODINI


Tijekom 2018. godine započelo se s ponovnim postavljanjem spomen-muzeja posvećenog nobelovcu Lavoslavu Ružički u prostoru njegove rodne kuće, gdje je muzej postojao i prije Domovinskog rata. Nositelji projekta bili su Gradski muzej Vukovar i Hrvatski dom Vukovar. Hrvatski dom Vukovar, u suradnji s Društvom kemijskih inženjera i tehnologa te Fakultetom kemijskog inženjerstva i tehnologije Sveučilišta u Zagrebu, bio je nositelj dijela projekta koji se odnosi na postavljanje mini-laboratorija. Za realizaciju navedenog sadržaja osigurana su sredstva Zaklade „Novo sutra“ tvrtke PPD, putem javnog natječaja.
Treći segment projekta činio je hologram Lavoslava Ružičke, iniciran i postavljen od strane Županijske turističke zajednice, kao dio europskog projekta Zavičajnici. Svi navedeni sadržaji zajedno čine novi, suvremeni i edukativni postav, prvenstveno namijenjen djeci i mladima, s ciljem popularizacije znanosti kroz radionice, prezentacije i predavanja.
Na temelju ove koncepcije, 2019. godine Grad Vukovar naručio je projekt prezentacije života i djela Lavoslava Ružičke. Projekt je izradio arhitektonski studio BAŠTINA, autor Željko Kovačić, a osmišljen je kao cjelovita vizualna transformacija ulaznog prostora rodne kuće kroz velike murale, stvarajući svojevrsnu „fresku života i djela Lavoslava Ružičke“.
Zbog nedostatka financijskih sredstava, provedba projekta odgađana je do ljeta 2022. godine, kada se otvorila mogućnost njegove realizacije u okviru projekta Ra-STEM, koji je provodila Mirovna udruga mladih Dunav. Uz navedene sadržaje, u prostoru rodne kuće Lavoslava Ružičke uspostavljen je i znanstveni Escape room tematski vezan uz njegov život i rad.
Svi opisani programi i sadržaji značajno su doprinijeli povećanom interesu za posjet rodnoj kući Lavoslava Ružičke te je tijekom 2025. godine zabilježen velik broj posjeta učenika osnovnih i srednjih škola iz Vukovara, kao i manjih organiziranih skupina učenika iz drugih dijelova Republike Hrvatske.


     VII. PROGRAMI HRVATSKOG DOMA

DRAMSKI STUDIO


Hrvatski dom Vukovar već dugi niz godina uspješno provodi program Dramskog studija za učenike osnovnih škola. Svake godine imamo 20-30 redovitih polaznika koji stvaraju novi kulturni sadržaj u gradu, odnosno sudjeluju u produkciji nove kazališne predstave. Pritom se upoznaju s radom kazališta, kreiranju scene i razvijaju nove vještine. Zahvaljujući tome, ovaj je program prepoznat i uvršten u program sufinanciranja od strane Ministarstva kulture i medija RH.
- Pred kraj školske godine polaznici Dramskog studija svoj rad prezentiraju javnosti izvođenjem predstave koje zajedno sa voditeljicom postavljaju na scenu. U lipnju 2025. izveli su predstavu „Kad glumim, osjećam se kao da letim“. To je ujedno bio i oproštaj od dugogodišnje voditeljice Lidije Helajz. Od listopada 2025. godine Dramski studio Hrvatskog doma vodi Tijana Pavliček, naša dugogodišnja vanjska suradnica, koja s djecom na originalan način radi dramske igre, vježbe zamišljanja i izmišljanja, igre kontakta i komunikacije, scenske improvizacije, vježbe glasa i govora, glume i recitiranja.



PLESNA POČETNICA


Da bismo najmlađima u gradu Vukovaru pružili što veći izbor aktivnosti u koje se mogu uključiti, u 2023. godini u Hrvatskom domu pokrenuta je nova aktivnost za djecu predškolske dobi – Plesna početnica. Program uspješno nastavlja s radom i u 2025. godini. Treninzi  se organiziraju kroz rad u tri skupine. U 2025. godini počela je s radom i starija skupina djevojaka viših razreda osnovne i srednje škole. Želja nam je da se iz te skupine formira Plesni ansambl. Svoj prvi uspješan nastup polaznice su imale u programu paljenja IV. adventske svijeće.
Program Plesne početnice obuhvaća osnove ritmike i suvremenog plesa za djecu predškolskolskog i školskog uzrasta, rad na pravilnoj postavi tijela, osjećaj za ritam i plesnu kreativnost.
Voditeljica programa je Marija Stanković Kovačević, profesorica u Glazbenim odjelima pri OŠ D. Tadijanovića u Vukovaru.



DJEČJA SRIJEDA

Detaljni prikaz programa realiziranih tijekom 2025. godine pokazuje da program Dječja srijeda, namijenjen najmlađoj publici, zauzima značajno mjesto u programskim aktivnostima Hrvatskog doma Vukovar. Program je osmišljen s ciljem da Hrvatski dom postane prostor zajedničkog dolaska djece i roditelja, mjesto susreta i sudjelovanja u kulturnim sadržajima kroz kazališne predstave, radionice i filmske projekcije, pri čemu roditelji aktivno sudjeluju u kulturnom odrastanju svoje djece, a Ustanova sustavno stvara novu publiku.
Tijekom 2025. godine sva događanja u okviru programa Dječja srijeda ostvarila su visoku posjećenost, pretežno obitelji s djecom, što potvrđuje opravdanost njegova pokretanja i daljnjeg razvoja. Program je realiziran uz financijsku potporu Ministarstva kulture i medija Republike Hrvatske te Vukovarsko-srijemske županije.
Provedba programa Dječja srijeda planirana je i u 2026. godini, uz nastavak razvoja sadržaja namijenjenih djeci i obiteljima.



    VIII. ODRŽAVANJE I NABAVKA NOVE OPREME


Kako je od otvaranja objekata i Hrvatskog doma i Ružičkine kuće prošlo osamnaest godina, a njima se kroz različite sadržaje koristio izuzetno velik broj korisnika, potrebno je izvoditi različite popravke na opremi. Izdvojila bih servisiranje mehanike scene, što je zakonski nužno napraviti svake dvije godine, kao i popravak i servisiranje miksete za zvuk i rasvjetu. Tijekom godine došlo je do dva veća kvara na mehanici scene.
U 2025. godini dio kvarova je otklonjen, ali veći dio još uvijek čeka na otklanjanje. Razlog tome je nedostatak stručnog osoblja koje se bavi ovim poslom, samo za dolazak servisera čekalo se oko godinu dana. 
Trenutno se radi na dijagnostici postojećeg stanja, na osnovu čega će biti izrađena ponuda za sve potrebne popravke. Kako su sredstva koja su osigurana od strane Grada za ovakve vrste poslova nedostatna, dio troškova pokriva se iz vlastitih sredstava. Očekivano je da će iznos koji će u 2026. godini biti potreban za popravke i održavanja biti značajan, pa se mora iznaći mogućnost osiguravanja istog. Svi ostali izdatci ubrajaju se u redovno održavanje koje zbog specifičnosti opreme iziskuje znatna financijska sredstva.

Od kolovoza 2015. godine dio prostora Ružičkine kuće je, uz suglasnost Grada, u najmu Instituta društvenih znanosti Ivo Pilar. Obveze najmoprimca regulirane su ugovorom, koji je u 2025. godini produžen za narednih pet godina.
U 2025. godini nastavljeno je s programom posjeta učenika osmih razreda osnovnih škola Vukovaru. Zbog potrebe provođenja programa  prostor velike dvorane Ružičkine kuće u zakupu je od strane MCDR Vukovar po komercijalnim uvjetima, također uz suglasnost Grada. Međusobne obaveze regulirane su ugovorom. Najveći dio sredstava ostvarenih najmom potrošen je za tekuće troškove – održavanje, režije. 
Kako je od obnove objekta  prošlo dosta vremena, prijašnjih smo godina isticali potrebu za većim ulaganjima u obnovu. Mogućnost za to pružila se raspisivanjem Poziva Fonda za zaštitu okoliša i energetsku učinkovitost, koji kao Provedbeno tijelo za inicijativu 6 Nacionalnog plana oporavka i otpornosti 2021.-2026. , kao dio programa Poziva na dostavu projektnih prijedloga „Energetska obnova zgrada sa statusom kulturnog dobra“ projektni prijedlog energetske obnove Ružičkine kuće ocjenjuje prihvatljivim za financiranje. Od traženih bespovratnih sredstava u iznosu od 595.119,22 eura, dodijeljeno je 536.753,77 eura. Nakon provedenog postupka javne nabave, za izvođača je odabrana tvrtka PLANUM GRADNJA d.o.o.
   U rujnu 2025. godine obnova je završena. U tijeku su otklanjanja manjih teškoća koje se javljaju pri korištenju novog sustava grijanja, kao i pri puštanju u pogon elektrane koja je instalirana na ravnom krovu Ružičkine kuće. Za praćenje rada novoinstaliranih uređaja bit će potrebno osposobiti osobu iz Ustanove, što u ovom trenutku predstavlja teškoću jer nemamo zaposlenog kvalificiranog radnika.

  	Prihod ostvaren najmom prostora i prodajom ulaznica neznatno je povećan u odnosu na prijašnje godine, što nam nije ostavilo prostora za veća ulaganja u održavanje prostora objekta Hrvatski dom niti za nabavku nove, suvremenije opreme.


JAVNA USTANOVA U KULTURI HRVATSKI DOM VUKOVAR – SAŽETAK


Za Hrvatski dom Vukovaru prošla, 2025. godina, bila je izuzetno uspješna. Održano je niz programa – kazališnih predstava, koncerata, predstava za djecu. Nakon duljeg razdoblja osjetnog pada broja posjetitelja, u protekloj godini zabilježeno je povećanje broja, što nam ulijeva optimizam za dalji rad.
Velik broj predstava za odrasle – po već ustaljenom programu dvije predstave mjesečno, privukao je mnogobrojnu publiku, osobito u dijelu gostovanja najpoznatijih hrvatskih stand-up komičara, koji najviše privlače mlade.
Najveći broj publike, vezano uz kazališni program, posjećuje manifestaciju Dani smijeha, koja je postala prepoznatljiva u cijeloj županiji, čemu svjedoči velik broj posjetitelja iz okolnih mjesta. Kao i niz drugih programa, i ovaj se održava uz financijsku potporu Ministarstva kulture i medija i, manjim dijelom, Vukovarsko-srijemske županije.
Hrvatski dom domaćin je i predstavama tradicionalne kazališne manifestacije Festival glumca, koji se održava dugi niz godina u svibnju.

Zaživio je i program Dječja srijeda. Pokrenuli smo ga kao ideju da kazalište bude mjesto zajedničkog dolaska roditelja i djece na predstave namijenjene djeci, čime Hrvatski dom postaje  mjesto gdje se kroz različite sadržaje - radionice, filmove, kazališne predstave – događa svojevrsno druženje obitelje, uz sudjelovanje u različitim kulturnim sadržajima. 
Osim navedenog programa, najmlađima je omogućeno sudjelovanje u Dramskom studiju Hrvatskog doma. Program, koji se uspješno provodi već četrnaestu godinu, okuplja 20 – 30 polaznika osnovnoškolskog i srednjoškolskog uzrasta. Završne produkcije, kojih je dvije godišnje, svjedoče o uspješnosti njihovog rada. 
Od  2023. godine, za djecu od 5.-8. godina pokrenut je novi program – Plesna početnica, koji je privukao dvadesetak polaznika. U 2025. godini treninzi se provode u tri grupe.
Vrijedni vukovarski amateri, nakon kraće pauze nastale zbog odlaska voditelja, krajem godine nastavljaju s radom. Nova voditeljica je naša suradnica Tijana Pavliček, i sama članica Scene Martin-amateri od samog početka. 
2025. godinu obilježila je izvrsna, velika predstava DAR SUNCA koja je nastala suradnjom Glazbenih i plesnih odjela OŠ Dragutina Tadijanovića, Scene Martin i Plesne početnice Hrvatskog doma.

Prošlu godinu obilježila je bogata glazbena sezona. Svi koncerti organiziraju se u suradnji s Gradskim muzejom Vukovar. Osobito bih naglasila program Svibanjskih glazbenih večeri, koji je nakon pet godine održavanja postao prepoznat i od publike i od glazbenika. Koncerti se održavaju na različitim lokacijama u gradu. Na žalost, financijska pomoć Ministarstva kulture i medija u ovoj je godini izostala, pa se većina programa financirala vlastitim sredstvima.
Osim navedenih programa, nešto usporenijim tempom, provodi se program izložbi u predvorju Hrvatskog doma. 

      Za sve navedeno Javna ustanova u kulturi Hrvatski dom Vukovar u 2025. Godini potrošila je 418.199,30 eura. Od navedenog iznosa, iz proračuna Grada Vukovara dobili smo 192.103,19 eura. Ministarstvo kulture i medija republike Hrvatske za različite programe dalo je 30.000,00 eura. Od Županije smo dobili 2.400,00 eura, dok je iznos od 19.903,00 eura uprihodovan prodajom ulaznica i članarinama. Od najma prostora uprihodovano je 36.186,23 eura dok su pomoći temeljem prijenosa EU sredstava iznosile 137.606,88 eura

Vlastita sredstva iskorištena su za unaprijeđenja poslovanja Ustanove.

Detaljna analiza financijskog rada Ustanove prikazana je u Financijskom izvješću za 2025. godinu.



Izvješće sastavila:

Ana Njavro, ravnateljica







